Tias Eckhoff

Mathias Gerhard «Tias» Eckhoff (født 25. juni 1926 i Vestre Slidre, død 30. januar 2016) var en norsk keramiker og industridesigner kjent for stålbestikket «Maya».

Virke 
Eckhoff ble utdannet fra keramikklinjen ved Statens håndverks- og kunstindustriskole 1945–49 og hadde praksisopphold ved Saxbo i Danmark. Fra 1949 arbeidet Eckhoff ved Porsgrunds Porselænsfabrik, der han var kunstnerisk leder fra 1953 til 1960. Ved fabrikken designet han både serviser og sanitærporselen, samtidig som han hadde frilansoppdrag for Georg Jensen, blant annet med bestikket «Cypress» (1952). I den første tiden på Porsgrund formgav han kaffe- og teserviset «Det riflede» (1952), som «regnes som et hovedstykke i nyere norsk kunstindustri», og det ildfaste «Glohane»-serviset (1952).

I 1957 opprettet han eget tegnekontor i Oslo, hvor han etter hvert samarbeidet med datteren Sigrid Eckhoff. Han formgav flere bestikkserier for Norsk Stålpress, og tegnet kunstglass for Hadeland Glassverk. På 1970- og 1980-tallet designet han flere stablestoler i plast. I 1995 tegnet han en stol og et bord i formpresset finér. Eckhoff gav også form til nøkler, og er representert i en rekke norske og utenlandske samlinger.

Priser og utmerkelser 
 Lunningprisen 1953, nordisk designpris, på bakgrunn av Det riflede og Glohane. 
 Triennalen i Milano, gullmedalje 1954, 1957 og 1960.
 Seks ganger gullmedalje på de tyske IBESTA-utstillingene 1962–66, blant annet for «Maya»
 Seks ganger Merket for god design fra 1961 til 1990, blant annet for «Det riflede» og bestikkene «Maya» og «Chaco» 
 Jacobprisen 1974 
 æresmedlem av Norske Industridesignere 1993
 Han ble 11. juni 2006 utnevnt til kommandør av Den Kongelige Norske St. Olavs Orden for innsats for norsk industridesign.

Hans arbeider er innkjøpt av kunstindustrimuseene i Oslo, Trondheim, København, Røhsska museet, Museum of Modern Art, Victoria and Albert Museum, Kunstgewerbemuseum Köln, Cooper-Hewitt Museum New York og andre museer.

Referanser

Litteratur 
 Alf Bøe og Inger Helene Stemshaug: Tias Eckhoff : en pionér i norsk industridesign. Kunstindustrimuseet i Oslo, 1998. ISBN 82-7143-039-4
 Alf Bøe. «Industridesigneren Tias Eckhoff : Produksjons- og designproblemer i lys av hans verk». I: Årbok for Kunstindustrimuseet i Oslo, 1965 
 Inge-Lise Heffermehl. «En moderne klassiker : Tias Eckhoff». I: Bonytt, nr. 5, 2000
 Ann Lisbeth Hemmingsen. Maya, Una, Tiki, Chaco : en analyse av ideologiske føringer i norsk design 1950–1990 : belyst gjennom Tias Eckhoff. Hovedoppgave i kunstvitenskap, Universitetet i Tromsø 2005

Eksterne lenker 
 
 
 Objekter av Tias Eckhoff i samlingen til Nasjonalmuseet

Norske designere
Kommandører av St. Olavs Orden
Personer fra Vestre Slidre kommune